Euroopa Liidu Teataja L 203 , 12/08/2003 Lk 0018 - 0024



Komisjoni määrus (EÜ) nr 1432/2003, 11. august 2003, millega kehtestatakse nõukogu määruse (EÜ) nr 2200/96 üksikasjalikud rakenduseeskirjad tootjaorganisatsioonide tunnustamise ja tootjarühmade eeltunnustamise tingimuste kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 47/2003, [2] eriti selle artikli 11 lõike 2 punkti a ja artiklit 48, ning arvestades järgmist: (1) Arvestades viimaste aastate kogemusi, on vajalik muuta komisjoni 3. märtsi 1997. aasta määrust (EÜ) nr 412/97, millega kehtestatakse nõukogu määruse (EÜ) nr 2200/96 üksikasjalikud rakenduseeskirjad tootjaorganisatsioonide tunnustamise kohta, [3] viimati muudetud komisjoni määrusega (EÜ) nr 43/2003 [4] ja 14. märtsi 1997. aasta määrusega (EÜ) nr 478/97, millega kehtestatakse nõukogu määruse (EÜ) nr 2200/96 üksikasjalikud rakenduseeskirjad seoses tootjaorganisatsioonide eeltunnustusega, [5] muudetud komisjoni määrusega (EÜ) nr 243/1999. [6] (2) Selguse ja otstarbekuse huvides tuleks nimetatud määruste ja nende muudatuste sätted koondada ühte määrusesse, mis need asendab. (3) Komisjoni määrused (EÜ) nr 412/97 ja (EÜ) nr 478/97 tuleks seetõttu kehtetuks tunnistada. (4) Määruse (EÜ) nr 2200/96 artikli 11 lõike 1 punktis a ja lõikes 3 on sätestatud erinevad tootjaorganisatsioonide liigid. Iga tootjaorganisatsioon, mille kohta tunnustamistaotlus esitatakse, peaks kuuluma mõnda ettenähtud kategooriasse. Teatavate tootekategooriate osas tuleks siiski ette näha võimalus tootjaorganisatsiooni tunnustamiseks ühe või mitme sellise kategooria suhtes. (5) On vaja kehtestada liikmete miinimumarv ja turustatava toodangu miinimummaht. Liikmesriikidel tuleks lubada kehtestada rangemaid alammäärasid, kui on sätestatud käesolevas määruses. (6) Tootjaorganisatsioonid peaksid olema võimalikult stabiilsed, et aidata saavutada ühise turukorralduse eesmärke ning tagada tootjaorganisatsioonide püsiv ja tulemuslik toimimine. Seetõttu peaks tootjaorganisatsiooni liikmelisusel olema miinimumtähtaeg, eelkõige määruse (EÜ) nr 2200/96 artiklis 15 nimetatud tegevuskavaga seonduvate kohustuste puhul. Liikmelisusest loobumise etteteatamistähtajad ja jõustumiskuupäevad peaksid kehtestama liikmesriigid. (7) Tootjaorganisatsioon ei pruugi suuta tõhusalt tagada kõikide ülesannete täitmist. Liikmesriikidele tuleks anda luba kehtestada asjakohased eeskirjad. (8) Tootjaorganisatsiooni peamine ja oluline tegevus peaks seonduma selle liikmete toodanguga. Tootjaorganisatsioonidel tuleks siiski lubada teataval määral tegeleda ka teiste ärilist või muud laadi tegevustega. Tootjaorganisatsioonide vahelist koostööd tuleks soodustada, lubades põhitegevuse või teiste tegevuste arvestusest välja jätta teiselt tunnustatud tootjaorganisatsioonilt ostetud puu- ja köögivilja turustamise. (9) Tootjaorganisatsioonid võivad olla osanikud tütarettevõtetes, mis aitavad suurendada nende liikmete toodangu lisandväärtust. Kõnealusel juhul tuleks kehtestada turustatud toodangu väärtuse arvutamise eeskirjad. (10) Toodete liiki, nende tootmist ja turustamist silmas pidades võivad tootjaorganisatsiooni liikmete ettevõtted asuda teistes riikides kui tootjaorganisatsiooni peakontor. (11) Soodustamaks tarnete koondumist ühenduses, tuleks sätestada tootjaorganisatsioonide liitude ülesanded ja nende tunnustamise miinimumkriteeriumid, samuti teatavad eeskirjad riikidevaheliste liitude jaoks. (12) Tarnete koondumise soodustamiseks tuleks toetada olemasolevate tootjaorganisatsioonide ühinemist uuteks organisatsioonideks ja määrata kindlaks liitumise teel loodavate tootjaorganisatsioonide rakenduskavasid käsitlevad eeskirjad. (13) Toetades põhimõtteid, mille kohaselt tootjaorganisatsioon peab olema loodud tootjate algatusel ja olema nende järelevalve all, peaks lubama liikmesriikidel kehtestada füüsiliste või juriidiliste isikute tootjaorganisatsiooni liikmeks võtmise tingimused. (14) Tagamaks, et tootjaorganisatsioon esindab tõeliselt tootjate nõutavat miinimumarvu, peavad liikmesriigid astuma samme tagamaks, et liikmete vähemus, kes võib anda suurema osa tootjaorganisatsiooni toodangust, selle juhtimises ja tegevuses põhjendamatult ei domineeri. (15) Määruse (EÜ) nr 2200/96 artikliga 14 on nähtud ette eeltunnustamise üleminekuperiood, et võimaldada täita määruse (EÜ) nr 2200/96 artiklis 11 sätestatud tunnustamise tingimusi uutel tootjaorganisatsioonidel või organisatsioonidel, mida ei ole veel määruse (EÜ) nr 2200/96 alusel tunnustatud. Et võtta arvesse erinevaid tootmis- ja turustustingimusi liikmesriikides, peaksid viimased sätestama tunnustuskava esitanud tootjaorganisatsioonide eeltunnustamise teatavad tingimused. (16) Soodustamaks selliste stabiilsete tootjaorganisatsioonide asutamist, kes on võimelised püsivalt kaasa aitama ühise turukorralduse eesmärkide saavutamisele, tuleks eeltunnustus anda ainult neile tootjaorganisatsioonidele, kes tõendavad, et nad suudavad kindlaksmääratud tähtaja jooksul täita kõik määruse (EÜ) nr 2200/96 artikli 11 nõuded. (17) Võimaldamaks tootjaorganisatsioonil esitada tunnustuskava vastavalt määruse (EÜ) nr 2200/96 artiklile 14, tuleks ette näha teave, mille tootjaorganisatsioonid peavad kavas esitama. (18) Võimaldamaks tootjaorganisatsioonidel paremini täita tunnustamise tingimusi, on tarvis lubada muudatuste tegemist tunnustuskavadesse. Seepärast tuleks ette näha, et kõigil liikmesriikidel on võimalik nõuda tootjaorganisatsioonidelt puuduste kõrvaldamist, et kindlustada kava rakendamine. (19) Tootjarühm võib vastata määruse (EÜ) nr 2200/96 artiklis 11 sätestatud nõuetele enne tunnustuskava täitmist. Tuleks sätestada, et sellised organisatsioonid võivad esitada tunnustuse taotluse kõnealuse määruse alusel. Järjepidevuse huvides peab tootjaorganisatsioonile sellise tunnustuse andmine tähendama tema tunnustuskava lõpetamist. (20) Et anda eeltunnustatud tootjarühmadele võimalus rakendada rakenduskava vastavalt komisjoni 11. augusti 2003. aasta määrusele (EÜ) nr 1433/2003 (milles sätestatakse nõukogu määruse (EÜ) nr 2200/96 üksikasjalikud rakenduseeskirjad seoses rakenduskavade, rakendusfondide ja ühenduse rahalise abiga) [7] kohe pärast tunnustuse saamist, peaks kõnealustel organisatsioonidel olema võimalik esitada samaaegselt tunnustustaotlusega rakenduskava projekt. (21) Turukorralduse ladusa toimimise tagamiseks peaksid liikmesriigid komisjoni regulaarselt teavitama eeltunnustuse andmistest. (22) Kontrolli- ja sanktsioonisüsteemi tõhustamiseks tuleks seda täpsustada, samuti tunnustuse tühistamise või andmatajätmise otsuse tagajärgi tootjaorganisatsiooni jaoks. (23) Tootjate miinimumarvu ja toodangu miinimummahtu käsitlevaid komisjoni määruse (EÜ) nr 412/97 sätteid kohaldatakse kuni 31. detsembrini 2003, et anda liikmesriikidele aega uute sätete kehtestamiseks. (24) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: I PEATÜKK ÜLDSÄTTED Artikkel 1 Rakendusala Käesolevas määruses sätestatakse määruse (EÜ) nr 2200/96 üksikasjalikud rakenduseeskirjad, mis käsitlevad nimetatud määruse artiklis 11 osutatud tootjaorganisatsioonide tunnustamise tingimusi ja artiklis 14 osutatud tootjarühmade tunnustamise tingimusi. Artikkel 2 Mõisted Käesolevas määruses kasutatakse järgmisi mõisteid: a) tootja – füüsiline või juriidiline isik, kes on tootjaorganisatsiooni liige ning tarnib oma toodangu sellele turustamiseks kooskõlas määrusega (EÜ) nr 2200/96; b) turustatud toodangu väärtus – määruse (EÜ) nr 1433/2003 artiklis 3 määratletud turustatud toodangu väärtus; c) turustatava toodangu väärtus – turustatud toodangu väärtus; d) tootjarühm – kõik organisatsioonid, kes on esitanud taotluse ja saavad eeltunnustuse vastavalt määruse (EÜ) nr 2200/96 artiklile 14; e) tütarettevõte – ettevõte, mille osanikuks on üks või mitu tootjaorganisatsiooni või nende liitu ja mis aitab tõsta nende organisatsioonide liikmete toodangu lisandväärtust; f) tootjaorganisatsioonide liit – määruse (EÜ) nr 2200/96 artikli 16 lõikes 3 nimetatud liit; g) riikidevaheline tootjaorganisatsioon – organisatsioon, millesse kuuluvatest põllumajandusettevõtetest vähemalt üks asub muus liikmesriigis kui see, kus asub organisatsiooni peakontor; h) riikidevaheline tootjaorganisatsioonide liit – tootjaorganisatsioonide liit, millesse kuuluvatest organisatsioonidest vähemalt üks asub muus liikmesriigis kui see, kus asub organisatsiooni peakontor. II PEATÜKK TOOTJAORGANISATSIOONID Artikkel 3 Tootjaorganisatsioonide kategooriad 1. Tootjaorganisatsiooni võib tema taotluse korral tunnustada ühe või mitme tootekategooria suhtes, mis on osutatud määruse (EÜ) nr 2200/96 artikli 11 lõike 1 punkti a alapunktides ii–vii. Määruse (EÜ) nr 2200/96 artikli 11 lõike 1 punkti a alapunktis i osutatud tootekategooria puhul on võimalik üksnes individuaalne tunnustamine. 2. Liikmesriigid määravad kindlaks määruse (EÜ) nr 2200/96 artiklile 11 vastava korra tootjate tunnustamiseks ühe või mitme tootekategooria suhtes. Artikkel 4 Tootjaorganisatsioonide miinimumsuurus 1. Määruse (EÜ) nr 2200/96 artikli 11 lõike 2 punktis a osutatud liikmete miinimumarvuks määratakse viis tootjat kategooria kohta. Määruse (EÜ) nr 2200/96 artikli 11 lõike 2 punktis a osutatud turustatava toodangu miinimummahuks määratakse 100000 eurot. 2. Liikmesriigid võivad kinnitada lõikes 1 sätestatutest suuremad tootjate miinimumarvud ja turustatava toodangu mahud. Liikmesriigid teatavad neist viivitamata komisjonile. 3. Kui tootjaorganisatsioon koosneb täielikult või osaliselt liikmetest, kes on ise tootjatest koosnevad juriidilisest isikust organisatsioonid, leitakse esimeses lõike esimeses taandes osutatud tootjate miinimumarv igasse juriidilisest isikust organisatsiooni kuuluvate tootjate arvu põhjal. Artikkel 5 Liikmelisuse miinimumkestus 1. Tootja liikmelisuse miinimumtähtaeg on üks aasta. Seevastu juhtudel, kus on esitatud määruse (EÜ) nr 2200/96 kohane tegevuskava, ei tohi ükski liige kava rakendusaja jooksul loobuda kavast tulenevatest kohustustest ilma asjaomase tootjaorganisatsiooni heakskiiduta. Liikmesriigid võivad kehtestada eelmises lõigus sätestatust pikemad liikmelisuse miinimumtähtajad. 2. Liikmelisuse lõpetamisest teatatakse organisatsioonile kirjalikult. Liikmesriigid kehtestavad kuni kuue kuu pikkused teatamistähtajad ning liikmelisuse lõpetamise jõustumiskuupäevad. Artikkel 6 Tootjaorganisatsioonide struktuur ja tegevus 1. Tootjaorganisatsioonidel peab olema liikmesriike rahuldav personal, infrastruktuur ja varustus, mis on vajalikud määruse (EÜ) nr 2200/96 artikliga 11 seatud eesmärkide saavutamiseks ja järgmiste peamiste ülesannete täitmiseks: - liikmete toodangu tundmine, - liikmete toodangu sorteerimine, ladustamine ja pakendamine, - äritegevuse ja eelarve haldamine, - keskne raamatupidamine ja arvete väljastamine. 2. Liikmesriigid määravad kindlaks tingimused, mille alusel tootjaorganisatsioon võib määruse (EÜ) nr 2200/96 artiklis 11 sätestatud ülesanded usaldada kolmandatele pooltele. Artikkel 7 Tootjaorganisatsioonide põhitegevus 1. Tootjaorganisatsiooni peamine tegevus peab seonduma liikmete nende toodete turustamisega, mille suhtes teda on tunnustatud. 2. Tootjaorganisatsiooni turustatud toodangu väärtus ei tohi olla väiksem tema teiste tegevuste väärtusest. "Teised tegevused" tähendavad selliste organisatsiooni tunnustuskategooriasse kuuluvate toodete müümist, mis ei ole pärit tema liikmetelt. 3. Põhitegevuse ega teiste tegevuste hulka ei arvestata järgmisi tegevusi: a) selliste puu- ja köögiviljade turustamine, mis ei kuulu organisatsiooni tunnustuskategooriasse või -kategooriatesse; b) selliste tunnustuskategooriasse kuuluvate või mittekuuluvate puu- ja köögiviljade turustamine, mis on ostetud teiselt määruse (EÜ) nr 2200/96 alusel tunnustatud organisatsioonilt; c) muude põllumajandustoodete tootmise ja pakendamisega seotud tegevused, kaasa arvatud töötlemine; d) teenuste osutamine; e) tootjaorganisatsioonide põllumajandusväline tegevus. Artikkel 8 Tootjaorganisatsioonide tütarettevõtted Turustatava toodangu väärtus arvutatakse tütarettevõttevälise seisuga, eeldusel, et tootjaorganisatsioonile või nende liidule kuulub vähemalt 90 % kapitalist. Artikkel 9 Tootjaorganisatsioonide liidud 1. Liikmesriigid määravad kindlaks tootjaorganisatsioonide liitude tunnustamise korra ja kriteeriumid kooskõlas määruse (EÜ) nr 2200/96 artikliga 11. Kõnealused liidud luuakse käesoleva määruse alusel tunnustatud tootjaorganisatsioonide algatusel ja järelevalve all. 2. Liikmesriigid määravad kindlaks tingimused, mille puhul tootjaorganisatsioonid võivad osaliselt või täielikult täita oma liikmete ülesandeid, mis on esitatud määruse (EÜ) nr 2200/96 artiklis 11 ja käesoleva määruse artikli 6 lõikes 1. Nad võtavad vajalikud meetmed, et vältida turgu valitseva seisundi kuritarvitamist ja konkurentsi piiravaid kokkuleppeid, mida ei ole nähtud ette määrusega (EÜ) nr 2200/96. 3. Juriidilised isikud, kes kuuluvad tunnustatud tootjaorganisatsioonide liitu, mille liikmed ei ole määruse (EÜ) nr 2200/96 kohaselt tunnustatud tootjaorganisatsioonid, ei tohi: - olla hõlmatud tunnustamiskriteeriumidega, - hääletada rakendusfonde käsitlevate otsuste üle, - saada otsest kasu ühenduse rahastatud meetmetest. Artikkel 10 Riikidevahelised tootjaorganisatsioonid 1. Riikidevahelise tootjaorganisatsiooni peakontor peab asuma liikmesriigis, kus organisatsioonil on olulisi ettevõtteid või oluline arv liikmeid ja/või kus ta turustab olulise osa toodangust. 2. Liikmesriik, kus asub riikidevahelise tootjaorganisatsiooni peakontor, vastutab: a) tootjaorganisatsiooni tunnustamise eest; b) riikidevahelise tootjaorganisatsiooni rakenduskava heakskiitmise eest; c) tunnustamistingimuste ning kontrolli- ja sanktsioonisüsteemi järgimise osas vajaliku halduskoostöö korraldamise eest teiste liikmesriikidega, kus on organisatsiooni liikmeid. Artikkel 11 Riikidevahelised tootjaorganisatsioonide liidud 1. Riikidevahelise tootjaorganisatsioonide liidu peakontor asutatakse liikmesriigis, kus liidul on oluline arv liikmesorganisatsioone ja/või liikmesorganisatsioonid turustavad olulise osa toodangust. 2. Liikmesriik, kus asub riikidevahelise tootjaorganisatsioonide liidu peakontor, vastutab: a) liidu tunnustamise eest; b) vajadusel liidu rakenduskava heakskiitmise eest; c) tunnustamistingimuste ning kontrolli- ja sanktsioonisüsteemi järgimise osas vajaliku halduskoostöö korraldamise eest teiste liikmesriikidega, kus on liikmesorganisatsioone. Artikkel 12 Tootjaorganisatsioonide ühinemine 1. Kui erinevate rakenduskavadega tootjaorganisatsioonid ühinevad, kasutavad nad samaaegselt eraldi kavasid kuni ühinemisjärgse aasta 1. jaanuarini. Need organisatsioonid taotlevad rakenduskavade ühendamist määruse (EÜ) nr 1433/2003 artiklile 14 vastava muudatuse abil. 2. Olenemata lõikest 1, võivad liikmesriigid lubada selleks taotluse esitanud tootjaorganisatsioonidel nõuetekohase põhjenduse korral rakendada samaaegselt eraldi rakenduskavasid kuni kavade lõppemiseni. Artikkel 13 Mittetootjatest liikmed 1. Liikmesriigid võivad otsustada, kas ja millistel tingimustel võib tootjaorganisatsiooni liikmeks võtta üksikisiku või juriidilise isiku, kes ei ole tootja. 2. Lõikes 1 osutatud tingimuste määramisel tagavad liikmesriigid vastavalt määruse (EÜ) nr 2200/96 artikli 11 lõike 1 punktile a ja punkti d alapunktile 3, et: a) järgitakse reeglit, mille kohaselt tootjaorganisatsioon moodustatakse tootjate algatusel; b) tootjaorganisatsioonide liitumiseeskirjad sisaldavad reegleid, mis võimaldavad liikmestootjatel demokraatlikult kontrollida oma organisatsiooni ja selle otsuseid. 3. Lõikes 1 osutatud füüsilised või juriidilised isikud ei tohi: a) olla hõlmatud tunnustamiskriteeriumidega; b) saada otsest kasu ühenduse rahastatud meetmetest. Liikmesriigid võivad kooskõlas lõikes 2 sätestatud tingimustega piirata või keelata nendel isikutel hääletada rakendusfonde puudutavates küsimustes. Artikkel 14 Tootjaorganisatsioonide demokraatlik kontroll 1. Liikmesriigid võtavad vajalikke meetmeid vältimaks ühe või mitme liikme poolset võimu või mõju kuritarvitamist tootjaorganisatsiooni juhtimises ja tegevuses. 2. Ühegi tootjaorganisatsiooni liikme hääleõigus ei tohi olla üle 20 %. Liikmesriik võib siiski tõsta seda määra kuni 49 protsendini vastavalt liikme panusele tootjaorganisatsiooni turustatud toodangu väärtuses. III PEATÜKK TOOTJARÜHMAD Artikkel 15 Tunnustuskavade esitamine 1. Uued tootjarühmad, kes taotlevad eeltunnustust vastavalt määruse (EÜ) nr 2200/96 artiklile 14, esitavad tunnustuskava heakskiitmiseks selle liikmesriigi pädevale asutusele, kus asub tootjarühma peakontor. 2. Liikmesriigid määravad kindlaks: a) miinimumkriteeriumid, millele tootjarühmad peavad vastama, et nad saaksid esitada tunnustuskava; b) tunnustuskavade koostamist, sisu ja rakendamist käsitlevad eeskirjad; c) tunnustuskavade heakskiidu, järelevalve ja täitmise halduskorra. Artikkel 16 Tunnustuskavade sisu Tunnustuskava projekt peab hõlmama vähemalt järgmist: a) lähteolukorra kirjeldus, eelkõige tootjaliikmete arvu osas, andes kõik üksikasjad liikmete, tootmise, turustamise ja infrastruktuuri kohta; b) kava eeldatav kestus, mis ei tohi ületada viit aastat; c) tunnustuse saamiseks rakendatavad meetmed. Artikkel 17 Tunnustuskavade heakskiitmine 1. Pädev riigiasutus langetab tunnustuskava projekti suhtes otsuse kolme kuu jooksul alates kava ja kõikide täiendavate dokumentide kättesaamisest. 2. Pädev riigiasutus kontrollib kõigi asjakohaste vahendite, kaasa arvatud kohapealse kontrollimise abil: a) tunnustuskavas esitatud teabe õigsust; b) kava majanduslikku järjepidevust ja tehnilist kvaliteeti, investeerimisprogrammi kalkulatsioonide usaldusväärsust ning rakendamise ajakava. 3. Vajaduse korral pädev riigiasutus: a) kiidab kava heaks ja annab eeltunnustuse; b) taotleb muudatuste tegemist kavasse; c) lükkab kava tagasi. Heakskiidu võib anda ainult juhul, kui kavasse on tehtud punkti b alusel nõutavad muudatused. 4. Pädev asutus teatab oma otsusest tootjarühmale. 5. Tootjarühmale tunnustuskava heakskiitmisest teatamisele järgneval kuul edastab liikmesriik komisjonile tootjarühma andmed, eeltunnustuse kuupäeva ja kava kestuse. Artikkel 18 Tunnustuskavade rakendamine 1. Tunnustuskava rakendatakse aastaste etappidena alates selle heakskiitmise kuupäevast pädeva riigiasutuse poolt. 2. Liikmesriigid kehtestavad tingimused, mille puhul tootjarühmad võivad taotleda kavade muutmist nende rakendamise kestel. Taotlustele lisatakse kõik täiendavad dokumendid. 3. Pädev riigiasutus otsustab muudatuste tegemise kavasse pärast esitatud dokumentide läbivaatamist kolme kuu jooksul alates muutmistaotluse kättesaamisest. Kui selle ajavahemiku jooksul ei ole muutmistaotluse kohta otsust langetatud, käsitatakse kõnealust taotlust tagasilükatuna. 4. Hiljemalt neljandal kuul pärast tunnustuskava aasta lõppu saadab tootjarühm liikmesriigi pädevale asutusele koopia eelmise aasta bilansist. Artikkel 19 Tunnustuskavade täitmine 1. Tunnustuskava rakendavad tootjarühmad võivad igal ajal esitada tunnustamistaotluse vastavalt määruse (EÜ) nr 2200/96 artiklile 11 käesolevas määruses sätestatud tingimustel. 2. Sellise taotluse esitamise päevast alates võib kõnealune rühm vastavalt määruses (EÜ) nr 1433/2003 sätestatud tingimustele esitada rakenduskava projekti. IV PEATÜKK KONTROLL JA SANKTSIOONID Artikkel 20 Kontroll 1. Määruse (EÜ) nr 2200/96 artikli 12 lõikes 1 ja artikli 14 lõikes 5 osutatud kontrolli raames kontrollivad liikmesriigid kohapeal kõiki uusi tootjaorganisatsioone ja tootjarühmi enne tunnustuse või eeltunnustuse andmist. 2. Igal aastal kontrollivad liikmesriigid usaldusväärse valimi alusel tootjaorganisatsioonide ja tootjarühmade vastavust tunnustamise või eeltunnustamise kriteeriumidele. Valim peab hõlmama vähemalt 30 % tunnustatud tootjaorganisatsioonidest või eeltunnustatud tootjarühmadest. 3. Kõiki tootjaorganisatsioone ja -rühmi tuleb kontrollida vähemalt kord viie aasta jooksul. 4. Liikmesriigid teatavad komisjonile käesoleva artikli alusel võetud meetmetest. Artikkel 21 Sanktsioonid 1. Kui liikmesriigi pädevate asutuste poolt vastavalt artikli 20 lõikele 2 sooritatud kontrolli käigus ilmneb, et tootjaorganisatsiooni tunnustamise tingimused ei ole täidetud, teeb nimetatud asutus kuni ühe kuu jooksul ajutise otsuse. Otsus teatatakse viivitamata asjaomasele tootjaorganisatsioonile. 2. Tunnustatud tootjaorganisatsioonil, kes on tegutsenud heas usus, säilivad tema tunnustamisest tulenevad õigused kuni tunnustamise tühistamiseni ja nõukogu määruse (EÜ) nr 2201/96 artiklites 2 ja 6a, samuti nõukogu määruse (EÜ) nr 2202/96 artiklis 1 osutatud abikavade puhul kuni jooksva majandusaasta lõpuni. Juhul kui tootjaorganisatsioon ei täida oma kohustusi tahtlikult või raske hooletuse tõttu, jõustub tunnustuse tühistamine kuupäevast, millest alates tunnustamistingimused ei ole täidetud. 3. Pädev riigiasutus peab nõudma tootjaorganisatsioonilt parandusmeetmete võtmist, kui ta leiab kava rakendamisel vajakajäämisi, mis võivad selle täitmist ohustada. 4. Kui tunnustuskava rakendamine ei vii tunnustamisele, nõuavad liikmesriigid tagasi vähemalt 50 % nõukogu määruse (EÜ) nr 2200/96 artikli 14 alusel makstud abist, välja arvatud liikmesriikide nõuete kohaselt põhjendatud juhtudel. Tagastatavad summad ja intressid makstakse pädevale makseasutusele ja arvatakse maha Euroopa Põllumajanduse Arendus- ja Tagatisfondi rahastatavatest kulutustest. V PEATÜKK KEHTETUKS TUNNISTAMINE JA LÕPPSÄTTED Artikkel 22 Liikmesriikide sätted Liikmesriigid teatavad komisjonile käesoleva määruse artiklite 4, 6, 13, 14 ja 15 alusel võetud meetmetest vastavalt määruse (EÜ) nr 1433/2003 artiklile 26. Artikkel 23 Kehtetuks tunnistamine Määrused (EÜ) nr 412/97 ja (EÜ) nr 478/97 tunnistatakse kehtetuks. Viiteid kehtetuks tunnistatud määrusele käsitatakse viidetena käesolevale määrusele. Artikkel 24 Jõustumine Käesolev määrus jõustub seitsmendal päeval pärast selle avaldamist Euroopa Liidu Teatajas. Komisjoni määruse (EÜ) nr 412/97 artikli 2 lõike 1 esimese taande sätted kehtivad kuni käesoleva määruse artikli 4 lõikega 2 ettenähtud sätete vastuvõtmiseni liikmesriikide poolt ning hiljemalt kuni 31. detsembrini 2003. Käesolev määrus on tervikuna siduv ja vahetult kohaldatav kõikides liikmesriikides. Brüssel, 11. august 2003 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 7, 11.1.2003, lk 64. [3] EÜT L 62, 4.3.1997, lk 16. [4] EÜT L 7, 11.1.2003, lk 25. [5] EÜT L 75, 15.3.1997, lk 4. [6] EÜT L 27, 2.2.1999, lk 8. [7] EÜT L 203, 12.8.2003, lk 25. --------------------------------------------------